Yoʻl harakati xavfsizligi kunini oʻtkazish va yoʻl-transport hodisalari profilaktikasining samaradorligini oshirish chora-tadbirlari toʻgʻrisida
(resolution, 2025-12-16)

Oʻzbekiston Respublikasi Vazirlar Mahkamasining “Oʻzbekiston Respublikasi yoʻl xavfsizligini taʼminlash tizimini yanada takomillashtirish chora-tadbirlari toʻgʻrisida” 2018-yil 19-maydagi 377-son qaroriga muvofiq Vazirlar Mahkamasi qaror qiladi: 1. Vazirlar Mahkamasining “Oʻzbekiston Respublikasi yoʻl xavfsizligini taʼminlash tizimini yanada takomillashtirish chora-tadbirlari toʻgʻrisida” 2018-yil 19-maydagi 377-son qaroriga muvofiq haftaning har juma kuni “Yoʻl harakati xavfsizligi targʻibot kuni” etib belgilangani maʼlumot uchun qabul qilinsin va ushbu kunda quyidagi tadbirlarni amalga oshirishga alohida eʼtibor qaratilsin: yoʻl harakati ishtirokchilari oʻrtasida yoʻl harakati qoidalariga rioya qilish madaniyatini shakllantirish, ularning qonunga itoatkorlik xulq-atvorini ommalashtirishga qaratilgan samarali targʻibot tadbirlarini oʻtkazish; mahalliy ijro etuvchi hokimiyat organlari, boshqa davlat tashkilotlari, fuqarolik jamiyati institutlari bilan hamkorlikda fuqarolar bilan yoʻl harakati qoidalariga soʻzsiz rioya qilish, shu jumladan, yoʻl-transport hodisalari eng koʻp sodir etiladigan hududlarda aholi oʻrtasida targʻibot-tashviqot ishlarini tashkil etish orqali tizimli chora-tadbirlarni amalga oshirish; keng jamoatchilik ishtirokida joylarda yoʻl-transport hodisalari bilan bogʻliq huquqbuzarliklarni sodir etish sabablari va bunga imkoniyat yaratayotgan shart-sharoitlar hamda ularni bartaraf etish borasida koʻrilayotgan choralarni tanqidiy muhokama qilish; respublika va mahalliy tele - va radiokanallarda maxsus telekoʻrsatuv va radio eshittirishlarni tashkil etish orqali yoʻl harakati xavfsizligi qoidalariga rioya qilmaslik oqibatlari, piyodalar va transport vositalari haydovchilarining aybi bilan yuz bergan yoʻl-transport hodisalari hamda bu borada ularning javobgarlik masalalarini muntazam yoritib borish orqali keng jamoatchilikka profilaktik taʼsir koʻrsatish; yoʻl harakati xavfsizligi va yoʻl-transport hodisalari profilaktikasi masalalari boʻyicha ommaviy axborot vositalarida, shu jumladan Internet jahon axborot tarmogʻida maqolalar, sharhlar va boshqa materiallar chop etilishini tashkil etish. Belgilansinki, “Yoʻl harakati xavfsizligi targʻibot kuni” doirasida amalga oshirilayotgan tadbirlarni nazorat qilish, monitoringini olib borish, shuningdek, vakolatli organlar va muassasalarning faoliyatini muvofiqlashtirish Huquqbuzarliklar profilaktikasi va jinoyatchilikka qarshi kurashish boʻyicha respublika idoralararo komissiyasi tomonidan amalga oshiriladi. 2. Quyidagilar: “Yoʻl harakati xavfsizligi targʻibot kuni”ni oʻtkazish boʻyicha dastur 1-ilovaga muvofiq; “Yoʻl harakati xavfsizligi targʻibot kuni” doirasida tadbirlarni tashkil etish sxemasi 2-ilovaga muvofiq tasdiqlansin. 3. “Yoʻl harakati xavfsizligi targʻibot kuni”ni oʻtkazish boʻyicha dasturning bajarilishi uchun masʼul boʻlgan vazirliklar, idoralar va boshqa tashkilotlar, shu jumladan Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari fuqarolik jamiyati institutlari bilan hamkorlikda ushbu dasturda belgilangan chora-tadbirlarning oʻz vaqtida va sifatli amalga oshirilishi hamda ommaviy axborot vositalarida keng yoritilishini tashkil etsinlar. 4. Oʻzbekiston Respublikasi Ichki ishlar vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: oʻn kun muddatda yoʻl harakati xavfsizligini taʼminlash, yoʻl-transport hodisalari sodir boʻlishiga olib keladigan sabablar va shart-sharoitlarni aniqlash hamda bartaraf etish boʻyicha kompleks chora-tadbirlar ishlab chiqilishi va amalga oshirilishini; “Tasviriy oyina” ijodiy uyushmasi bilan birgalikda jamoat joylari va jamoat transportida yoʻl harakati xavfsizligiga bagʻishlangan ijtimoiy mavzudagi koʻrgazmali tashviqot materiallari (qoʻllanmalar, esdaliklar, flayerlar, plakatlar) joylashtirilishini (tarqatilishini); jamoatchilikni yoʻl harakati xavfsizligi kuni doirasida oʻtkaziladigan tadbirlarda ishtirok etishga keng jalb etishni taʼminlasinlar. 5. Oʻzbekiston Respublikasi Ichki ishlar vazirligi: Oʻzbekiston milliy teleradiokompaniyasi, Oʻzbekiston Elektron ommaviy axborot vositalari milliy assotsiatsiyasi, Avtomobil yoʻllari davlat qoʻmitasi, Oʻzbekiston avtomobil transporti agentligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi, Oʻzbekiston yoshlar ittifoqi va fuqarolik jamiyati institutlari bilan hamkorlikda keng jamoatchilik ishtirokida har oyning uchinchi juma kunida “Avtomobilsiz kun” aksiyasi oʻtkazilishini yoʻlga qoʻysin; manfaatdor vazirlik va idoralar bilan birgalikda bir oy muddatda respublikaning barcha hududlarida “Avtomobilsiz kun” aksiyasini oʻtkazishga qaratilgan tashkiliy-amaliy, madaniy-maʼnaviy hamda targʻibot-tashviqot chora-tadbirlari dasturini ishlab chiqsin va amalga oshirsin. “Avtomobilsiz kun” aksiyasini oʻtkazishga qaratilgan tashkiliy-amaliy, madaniy-maʼnaviy hamda targʻibot-tashviqot chora-tadbirlari dasturini tayyorlashda quyidagi masalalarga alohida eʼtibor qaratilsin: “Avtomobilsiz kun” aksiyasining mazmun-mohiyatini, uning ekologik holatni yaxshilashga, atmosfera havosini muhofaza qilishga chorlaydigan, shu jumladan transport vositalarisiz harakatlanish mumkinligini va zarurligini namoyish qilishni oʻzida mujassam etgan, aholi oʻrtasida sogʻlom turmush tarzini shakllantirishga qaratilgan maʼnaviy-maʼrifiy tadbirlarni tashkil qilish; haydovchilarni yoʻl harakati xavfsizligi, ekologik muhitni yaxshilashga qoʻshayotgan hissasi, haydovchining transport vositasisiz bir kunlik hayotini atroflicha yoritishga qaratilgan maxsus telekoʻrsatuvlar va radio eshittirishlar tashkil etish. 6. “Avtomobilsiz kun” aksiyasi doirasida tashkil etiladigan tadbirlarni oʻtkazish bilan bogʻliq xarajatlar ushbu tadbirlarni oʻtkazish boʻyicha masʼul boʻlgan ijrochilarning mablagʻlari hamda qonunchilikda taqiqlanmagan boshqa manbalar hisobidan qoplanishi belgilansin. 7. Oʻzbekiston Respublikasi Xalq taʼlimi vazirligi Maktabgacha taʼlim vazirligi, Favqulodda vaziyatlar vazirligi, Ichki ishlar vazirligi bilan birgalikda uch oy muddatda: maktabgacha taʼlim muassasalarida yoʻllarda, chorrahalarda va piyodalarni oʻtish joylarida harakatlanish asoslarini nazariy-amaliy va koʻrgazmali tarzda oʻqitish; umumiy oʻrta taʼlim muassasalarida oʻquvchilarga yoʻl harakati qoidalari, yongʻinlarning oldini olish, yongʻinlar paytida, shuningdek, favqulodda vaziyatlarda toʻgʻri harakat qilish boʻyicha nazariy-amaliy koʻnikmalarni singdirish va mustahkamlash maqsadida “Hayotiy faoliyat xavfsizligi” majburiy fanini joriy etish dasturlarini ishlab chiqsin hamda tasdiqlasin. 8. Oʻzbekiston Respublikasi Ichki ishlar vazirligi, Oʻzbekiston Matbuot va axborot agentligi, Oʻzbekiston Milliy axborot agentligi, Oʻzbekiston milliy teleradiokompaniyasi, davlat ommaviy axborot vositalari: yoʻl harakati xavfsizligi kunini ommaviy axborot vositalarida keng yoritsinlar, yoʻl harakati xavfsizligi boʻyicha mavzuga oid maxsus telekoʻrsatuvlar va ijtimoiy roliklar ishlab chiqilishini va ularning muntazam namoyish etilishini taʼminlasinlar; yoʻl harakati xavfsizligi qoidalarini qoʻpol ravishda buzib kelayotgan haydovchi va piyodalarni aniqlash maqsadida maxsus reydlar tashkil etsinlar; yoʻl harakati xavfsizligi mavzusida plakatlar, bukletlar va boshqa turdagi koʻrgazmali tashviqot materiallari chop etilishini tashkil etsinlar. 9. Oʻzbekiston Respublikasi Hukumatining 3-ilovaga muvofiq baʼzi qarorlari oʻz kuchini yoʻqotgan deb hisoblansin. 10. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Vazirlar Mahkamasining “Oʻzbekiston Respublikasi Vazirlar Mahkamasi huzuridagi Yoʻllarda harakatlanish xavfsizligini taʼminlash komissiyasi toʻgʻrisida” 1997-yil 2-iyuldagi 333-son qarori. 2. Vazirlar Mahkamasining “Yoʻl harakati xavfsizligini taʼminlash respublika komissiyasining tarkibini tasdiqlash toʻgʻrisida” 2001-yil 10-dekabrdagi 471-son qarori.